**Jelentkezzen felülvizsgálónak!**

**Jelentkezési határidő: 2022. július 31.**

**Tisztelt Nyúli Polgárok!**

A Központi Statisztikai Hivatal (KSH) **2022. október 1. és november 28. között** Magyarország területén népszámlálást tart. A népszámlálás eredményes lebonyolításában a számlálóbiztosok mellett kiemelkedő szerepet játszik a **felülvizsgáló.** A felülvizsgáló végzi a számlálóbiztosok adatgyűjtési tevékenységének folyamatos koordinálását, valamint az adatgyűjtés szakmai szempontoknak történő megfeleltetését és ellenőrzését

**Alapvető feladatai:**

• Otthoni felkészülés keretében a szükséges alapismeretek, e-learning-tananyagok elsajátítása és elektronikus vizsga teljesítése;

• a számlálóbiztosok munkájának koordinálása, ellenőrzése, munkájuk szakmai igazolása a helyi népszámlálási felelős számára a pénzügyi elszámolások előkészítéséhez;

• közreműködés – a helyi népszámlálási felelős döntése alapján – az összeíráshoz szükséges elektronikai eszközök (tabletek) és tartozékaik számlálóbiztosok részére történő kiosztásában és azok visszagyűjtésében;

• az adatfelvétel előrehaladásának folyamatos nyomon követése a menedzser alkalmazásban;

• a minőségbiztosítás részeként az adatfelvétel meghatározott minőségi mutatói, indikátorai teljesülésének teljes körű vizsgálata, indokolt esetben a szükséges intézkedések megtétele a helyi népszámlálási felelőssel közösen eljárva;

• az adatfelvételt megtagadó háztartások címének jelzése a helyi népszámlálási felelős és a területfelelős felé. Szükség esetén a számlálóbiztos elkísérése az adott címre a sikeres adatfelvétel céljából;

• az összeíráshoz kapcsolódó nyomtatványok, segédanyagok és az összeíráshoz szükséges elektronikai eszközök esetleges pótlása a számlálóbiztosok részére.

Ennek a felelősségteljes munkának az ellátásához kérem a Tisztelt Nyúli Polgárok segítségét.

A felülvizsgáló személyével kapcsolatos elvárások:

* 18. életév betöltése
* cselekvőképesség
* saját elektronikai eszköz (pl.: PC, laptop, tablet) internet hozzáféréssel (e-learning oktatáshoz, vizsgához és kapcsolattartáshoz)
* e-mail cím és mobiltelefonos elérhetőség
* ügyfélkapus elérhetőség
* legalább középfokú végzettség

A felülvizsgálói munkára olyan személy jelentkezését várjuk:

* aki magabiztos számítógépes ismerettel rendelkezik, illetve jártas érintőképernyős készülékek használatában
* pontosan tudja követni az előírásokat
* megfelelő helyismerettel rendelkezik (tájékozódási, térképkezelési képesség)
* jó problémamegoldó, szervező, iránytó és kommunikációs készséggel rendelkezik
* jó megfigyelőképessége van (rendszerszinten átlátja a munkafolyamatokat)
* kiváló együttműködési készséggel rendelkezik, tud csapatban dolgozni
* képes a munka okozta fizikai és szellemi megterhelés, az esetleges konfliktusok elviselésére
* vállalják az új ismeretek elsajátítását, a kapott válaszok bizalmas kezelését és a népszámlálás idején más adatgyűjtési és kereskedelmi ügynöki tevékenység mellőzését
* vállalja, hogy a kapott információkat bizalmasan kezeli (titoktartás), nem kél vissza velük, nem adja át, nem mutatja meg harmadik személynek;
* objektív;
* kitartó;
* gyakorlatias;
* határozott;
* vállalja, hogy a sajtónak csak a KSH előzetes engedélyével nyilatkozhat;
* tudomásul veszi, hogy személyes adatait a KSH az általa működtetett informatikai rendszerben rögzítse és a felülvizsgálóval kapcsolatba lévő KSH-szereplőknek megadja.

Előnyt jelent

* ha korábban részt vett népszámlálásban, mikrocenzusban, vagy más KSH lakossági adatfelvételben felülvizsgálóként, és munkáját jó minőségben végezte el.

Kérek mindenkit, aki rendelkezik a felsorolt képességekkel és kedvet érez a népszámlálási munkában való részvételhez, **jelentkezzen felülvizsgálónak!**

Jelentkezni a Polgármesteri Hivatalban (9082 Nyúl, Kossuth Lajos utca 46.), a hivatalban leadott "Felülvizsgálói jelentkezési lap" kitöltésével, aláírásával lehet, továbbá a jelentkezési lapot (aláírva, bescannelve) a hivatal@nyul.hu email címre is megküldheti.

Jelentkezési lap kérhető a Polgármesteri Hivatalban.

**Jelentkezési határidő: 2022. július 31.**

A felülvizsgáló a helyi népszámlálási felelőssel (jegyző) köt megbízási szerződést, amelyre azután kerül sor, hogy a felülvizsgálói teendőket tartalmazó online tananyagot elsajátította, és erről sikeres e-learning vizsgát tett.

A munkavégzésért a KSH a 362/2020.(VII.23.)Kormányrendelet szerinti normatíva alapján meghatározott díjazást biztosít. (A bruttó díjazás: felülvizsgálói munkadíj bruttó 220 Ft/cím)

A népszámlálással kapcsolatos bővebb információk megtalálhatók a [www.ksh.hu](https://www.ksh.hu/) oldalon.

Nyúl, 2022. június 28.

 Tisztelettel:

 Takács Lajos

 jegyző